**Radionica eksperimentlnog filma**

U razdoblju od 18. do 28. kolovoza 2017. godine u Krapinskim Toplicama održana je 19. Škola medijske kulture Dr. Ante Peterlić. U sklopu nje uz 11 ostalih radioničkih i dva seminarska programa održana je i radionica Eksperimentalnog filma. Voditelji radionice bili su redatelj dokumentarnih i alternativnih filmova Damir Čučić te Marinko Marinkić i stručna suradnica Ana Sever. Potpomognuti njihovim znanjem i iskustvom polaznici radionice, njih sedam, imali su priliku ravnopravno sudjelovati u stvaranju eksperimentalnog filma, od njegova početka do kraja. Film je sniman u hotelskom bazenu, a ideja je bila zabilježiti kontemplativni svijet u kojem misli i tijela poput duša egzistiraju lebdeći u prostoru. Film je melankoličan s konotacijama zagrobnog života, stoga je filmu u konačnici dodijeljen naziv ''Limb'' prema imenu prvog kruga pakla iz Danteove Božanstvene komedije.

Polaznici su pomoću podvodnih go-pro kamera snimali starije goste hotela za vrijeme njihova posjeta bazenu: kako plivaju, vježbaju, stoje uz vodene topove, ili razgovaraju uz rub bazena. Prilikom toga važno je bilo kameru što mirnije zadržavati ispod površine vode imajući na umu kompoziciju kadra. Ukupno je snimljeno više od 10 sati videa koji je u konačnici, nakon pomnog analiziranja svih polaznika, sažet u osmominutni film. Od snimljenog materijala uz montažu slike, montirao se i zvuk. Zvuk je u video dodavan naknadno, a polaznici su i u ovom slučaju morali odlučiti koji snimljeni zvukovni momenti najbolje ilustriraju i nadopunjuju određeni kadar i pokret. Nakon što je definirana konačna verzija filma, tijelima sa slike dodijeljene su misli upisivanjem poruka brisanjem zvučnih frekvencija videa.

Tijekom trajanja čitave radionice neizostavna i veoma bitna je komunikacija, izmjenjivanje znanja i ideja te razgovor koji je često izlazio izvan okvira filmske i medijske kulture i prerastao u konstruktivne rasprave o različitim područjima interesa polaznika. Tako su tijekom posljednjeg radioničkog dana polaznici imali priliku predstaviti vlastite radove što je doprinijelo izuzetno zanimljivoj razmjeni iskustava koja je stavila točku na čitav radionički program.

Marija Plečko